Dobrý deň, užívam 3x denne tianeptín sandoz,1x denne maltofer, 2x denne magnerot, vitamíny C, D, zinok, aminokyseliny...Môžem tieto lieky kombinovať?
Začala som pozrorovať posledné dni bolesť v oblasti pečene, k tomu som si dala aj fytomineral 2 dni po sebe, predtým ako som užila fytomineral som nemala žiadne bolesti.
Dobrý deň,
ďakujeme za Vašu otázku.
Medzi uvedenými liekmi a výživovými doplnkami nebola pozorovaná klinicky závažná interakcia. Pri súčasnom užívaní liekov a výživových doplnkov s minerálmi ako je horčík (magnézium), železo a zinok je potrebné jednotlivé prípravky (Maltofer, Magnerot a zinok) užívať s 2-3 hodinovým odstupom. Ak by sa podávali spolu, mohlo by nastať ich znížené vstrebávanie z tráviaceho traktu.
Produkt Fytomineral sa nenachádza v databáze farmaceutických produktov SR, z toho dôvodu sa k vhodnosti jeho kombinácie s dlhodobo užívanými liekmi a doplnkami výživy, či prípadným vedľajším účinkom neviem vyjadriť. V prípade, že pozorujete zdravotné ťažkosti v súvislosti s užívaným produktom, odporúčam Vám ukončiť jeho užívanie. Ak budú zdravotné ťažkosti napriek tomu pretrvávať, je vhodné sa obrátiť na lekára.
Prajem pekný zvyšok dňa.
S pozdravom
PharmDr. Veronika Kiabová